Document ID: 32001D0537

Απόφαση της Επιτροπής
της 13ης Ιουλίου 2001
για την τροποποίηση της απόφασης 93/402/ΕΟΚ για τους υγειονομικούς όρους και την κτηνιατρική πιστοποίηση που απαιτούνται για την εισαγωγή νωπών κρεάτων προερχομένων από ορισμένες χώρες της Νότιας Αμερικής, έτσι ώστε να ληφθεί υπόψη η υγειονομική κατάσταση στην Ουρουγουάη
[κοινοποιηθείσα υπό τον αριθμό Ε(2001) 1892]
(2001/537/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα προβλήματα υγειονομικού ελέγχου κατά την εισαγωγή βοοειδών, προβατοειδών, αιγοειδών και χοιροειδών(1), όπως τροποποιήθηκε τελευταία από την οδηγία 97/79/ΕΚ(2), και ιδίως τα άρθρα 14 και 22,
Εκτιμώντας τα ακόλουθα:
(1) Οι υγειονομικοί όροι και η κτηνιατρική πιστοποίηση για εισαγωγές νωπών κρεάτων από την Αργεντινή, τη Βραζιλία, τη Χιλή, την Κολομβία, την Παραγουάη και την Ουρουγουάη, έχουν θεσπισθεί με την απόφαση 93/402/ΕΟΚ της Επιτροπής(3), όπως τροποποιήθηκε τελευταία από την απόφαση 2001/410/ΕΚ(4).
(2) Στις εισαγωγές νωπών κρεάτων πρέπει να λαμβάνονται υπόψη οι διαφορετικές επιδημιολογικές καταστάσεις στις εν λόγω χώρες, και συγκεκριμένα στα διάφορα τμήματα του εδάφους τους.
(3) Οι αρμόδιες κτηνιατρικές αρχές των ενδιαφερομένων χωρών πρέπει να επιβεβαιώνουν ότι οι χώρες τους ή οι περιοχές τους ήσαν, τουλάχιστον επί δώδεκα μήνες, απαλλαγμένες από τον αφθώδη πυρετό και από την πανώλη των βοοειδών. Επιπλέον, οι αρμόδιες κτηνιατρικές αρχές των ενδιαφερομένων χωρών πρέπει να μεριμνούν να κοινοποιούν στην Επιτροπή και στα κράτη μέλη, εντός 24 ωρών, με φαξ, τέλεξ ή τηλεγράφημα, την επιβεβαίωση της εμφάνισης οποιασδήποτε από τις προαναφερθείσες ασθένειες ή τη μεταβολή της πολιτικής εμβολιασμού κατά των εν λόγω ασθενειών.
(4) Στις 23 Απριλίου 2001, οι αρμόδιες κτηνιατρικές αρχές της Ουρουγουάης επιβεβαίωσαν την εμφάνιση εστιών αφθώδους πυρετού, στο διαμέρισμα Soriano. Ωστόσο, αναφέρθηκαν περαιτέρω εστίες της ασθένειας σε άλλες περιοχές και επιβλήθηκε επείγων εμβολιασμός όλων των βοοειδών.
(5) Οι αρμόδιες κτηνιατρικές αρχές της Ουργουγουάης ανέστειλαν την πιστοποίηση νωπού κρέατος από τα υπόψη είδη προς την Ευρωπαϊκή Κοινότητα στις 23 Απριλίου 2001.
(6) Η απόφαση 2001/388/ΕΚ της Επιτροπής(5) επιβεβαίωσε την εν λόγω αναστολή μέχρι 30 ημέρες μετά την ολοκλήρωση του επείγοντος προγράμματος εμβολιασμού κατά του αφθώδους πυρετού στην Ουρουγουάη.
(7) Οι αρμόδιες κτηνιατρικές αρχές της Ουρουγουάης επιβεβαίωσαν ότι το πρόγραμμα εμβολιασμού που εφάρμοσαν ολοκληρώθηκε στις 7 Ιουνίου 2001 και φαίνεται ότι η κατάσταση του αφθώδους πυρετού βρίσκεται υπό έλεγχο.
(8) Προβλέπεται ότι η Επιτροπή θα πραγματοποιήσει αποστολή κατά το τέλος Ιουνίου 2001.
(9) Οι εισαγωγές στην Κοινότητα παραπροϊόντων σφαγίων για θερμική επεξεργασία και νωπού κρέατος χωρίς κόκαλα από την Ουρουγουάη μπορούν να συνεχισθούν.
(10) Σκόπιμο είναι να καταστούν σαφείς και να τροποποιηθούν οι τίτλοι του παραρτήματος της παρούσας απόφασης.
(11) Η απόφαση 93/402/ΕΟΚ πρέπει να τροποποιηθεί καταλλήλως.
(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα ΙΙ της απόφασης 93/402/ΕΟΚ αντικαθίσταται από το παράρτημα της παρούσας απόφασης. Εφαρμόζεται, όσον αφορά την Ουρουγουάη, στο κρέας από ζώα των ειδών που ενδέχεται να πληγούν από τον αφθώδη πυρετό, και τα οποία έχουν σφαγεί μετά τις 16 Ιουλίου 2001.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 13 Ιουλίου 2001.

Labels: 17
0
3
6
18